AKKC skal til næste år huse en koncertversion af Madame Butterfly, der bliver opført af Det Kongelige Teater. Aalborg bliver det eneste sted i landet, hvor publikum kan få den oplevelse.

Til trods for masser af aflysninger, så er der stadig fuld gang i planlægning hos Aalborg Kongres & Kultur Center. I dag er hele otte nye forestillinger blevet præsenteret. Særligt én af forestillingerne kan gå hen og blive speciel. - Af de otte nye forestillinger er der én, som vi er ekstra glade for. AKKC har lavet en unik aftale med Det Kongelig Teater om at komme til Aalborg med en koncertversion af den skønne opera Madame Butterfly. Et hold af internationale stjernesolister og korsolister fra Det Kongelige Operakor ledsaget af Det Kongelige Kapel kommer til at give nordjyderne en eksklusiv oplevelse, fortæller Nicolaj Holm, direktør i AKKC, i en pressemeddelelse. Koncertversionen vil finde sted d. 25. april 2021. Nyheder fra hele paletten Folketeatret står bag flere af de offentliggjorte nye forestillinger. Heriblandt Robin Hood og Sommer i Tyrol. Det portugisiske ballethus Quorum Balletten kigger forbi med deres opsætning af Romeo & Julie. Også et Tina Turner Tribute Show finder i foråret 2021 vej til AKKC.